**„SZÍNJÁTÉK”**

*azaz: improvizatív szonifikációs rituálé*

Hangszerek: zongora VAGY yaybahaar VAGY akármilyen DAW, live coding-ra alkalmas felülettel, VAGY zongora ÉS számítógép

Szereplők: Egy Közvetítő (zenész), 6 VAGY 12 Festő

Egyéb kellélek: Festővászon / Nagy fehér felület, 12 színű festék, ecsetek, egy jól látható óra

A mű menete: 6 vagy 12 Festő szükségeltetik a kotta lejátszásához, 12 szín esetén így mindenkire jut egy-egy, vagy kettő-kettő szín. A Festők ne ismerjék egymást, vagy legalábbis ne beszéljenek össze előre a darab lejátszása előtt. A teremben legyen fölállítva egy vászon, lehetőleg minél nagyobb, hogy a Közvetítő rendesen rálásson. A Közvetítő mögé legyen akasztva az óra, ugyanezen láthatóság céljából. A Közvetítő szembe üljön a vászonnal, körülötte félkör ívben a Festők, valahogy így:  
  
A Közvetítőtől balra eső legközelebbi Festő kezdi a művet. Választott színével (vagy színeivel, ha 6 játékos áll csak rendelkezésre, ilyen esetben egy ember 2-nek felel meg) tetszés szerint festhet bármilyen non-figuratív motívuot, EGY ECSETVONÁSSAL, bárhova, a vásznon belül. 12 Festő esetén 15 másodperc, 6 esetén 30 másodperc áll rendelkezésre mindenkinek. Minden ecsetvonás végeztével 90 másodperc szünet után jöjjön a következő. A haladás sorrendje innentől kezdve kötetlen, bárki jöhet a körből. Ezidő alatt a Közvetítő az adott Festő munkáját figyelve zenésíti meg az eseményt (szabályokat lásd lentebb).

DAW esetén: A mű elkezdése előtt érdemes előre beállítani egy csomó VST-t, hangmintát, hogy legyen elég eszköz a szonifikálásra. A folyamatnak progresszívnek kell lenni. Azalatt a másfél perc alatt, amíg a következő Festő jön, hallhatóvá kell tenni a színt, formát. Amint ez kész, loop-ként vagy folyamatos hangként hagyni kell szólni, miközben a következő Festő jön a saját ecsetvonásával, és így tovább az utolsó festőig. Minden Festő-blokk után lehetséges a hangerőket állítani, hogy ne nyomja el egyik csatorna se a másikat, persze lehet játszani a hangerő-arányokkal, de véletlen se legyen olyan mértékű relatív túlvezérlés egyik csatornán sem, mely nem lenne szándékos. Az utolsó Festő után elméletileg egy közelítőleg 20 perces zeneműnek kellene szólnia, ahol a 20. perc körül már 12 sáv szól egyszerre.

Színek:

fekete: nagyon mély, high-cut-olt drón

fehér: csilingelő, nem folyamatos hangok, arpeggiator szerű is akár

kék: reverse hang, atonális.

zöld: valamilyen ütöshangszer, kick-et kivéve

sárga: akkord, konszonáns.

narancssárga: akkord, disszonáns.

lila: érdes, karcoló hang

barna: valamilyen vokál, kórusszerű hang

szürke: fehér zaj

rózsaszín: gate effekt bármelyik szabadon választott hangra

piros: KICK

Alakzatok:

szögletes ábra: torzítás

girbe-gurba ábra: delay az adott színnek megfelelő hangra

paca: phaser az adott hangra

egyenes vonal: reverb az adott hangon